Der har langt fra været så mange lystbåde i foråret og sommeren i Østerby Havn, som der plejer at være. Det skyldes, at især de svenske sejlere er blevet hjemme på grund af corona. Og det kan mærkes markant, eftersom svenskerne normalt udgør op mod 70 pct. af de sejlere, der ligger i havnen. Det betyder nu, at Østerby Havn må konstatere, at der mangler 1.5 millioner kroner i indtægter i forhold til tidligere år. Mindreindtægten består af en mindreindtægt fra lystbåde på kr. 1.000.000 og færre landsafgifter på kr. 500.000. Byrådet på Læsø vil nu søge indenrigsministeriet om at få dækket det minus, der måtte opstå. - Vi har fået en tilbagemelding på, at der mangler 1.5 millioner kroner i indtægter, men vi har endnu ikke overblik over, om der i samme forbindelse er mindre udgifter, siger borgmester Karsten Nielsen (Dansk Folkeparti). Han tilføjer, at Læsø Kommune nu sammen med de øvrige ø-kommuner vil forhøre sig i Indenrigsministeriet om muligheden for at kunne få del i en af de mange corona-pakker, som Folketinget har indført. -Det er typisk svenske sejlere, der kommer til Østerby Havn på grund af beliggenhed der, og det er coronaen, der har holdt sejlerne hjemme i år, siger Karsten Nielsen. Havnen på den anden side af øen, Vesterø Havn er ikke i samme økonomiske situation.

Referat:
Lystsejlerne udeblev på grund af corona, nu satser Læsø Kommune på at kunne få del i corona-pakke.